Schapelle Corby

Arrestasjon og rettssak

Den 8. oktober 2004 fløy Corby, hennes bror og to venner fra Brisbane til Bali hvor Corby skulle besøke søsteren sin. Rett etter at Corby hadde passert gjennom tollen på flyplassen i Denpasar, ble hun pågrepet av tollerne, og det ble funnet cirka 4,2 kilo cannabis i bagasjen hennes. Under rettssaken mot henne hevdet Corby og hennes advokater hardnakket at Corby overhodet ikke viste om narkotikaen i bagasjen hennes før tollerne på flyplassen oppdaget det. Forsvaret påsto også at noen andre må ha plantet posene med cannabis i bagasjen til Corby uten at hun oppdaget dette. Rettssaken ble satt til 2005. 
Under rettssaken mot henne anmodet Corby om at bagasjen hennes burde veies igjen for å fastslå hvorvidt det var et tillegg på cirka 4,2 kilo fra bagasjen ble sjekket inn og registrert ved flyplassen i Brisbane. Vektøkningen ville, ifølge Corby`s forsvarere, bevise at cannabisen hadde blitt plassert i bagasjen hennes etter at hun hadde sjekket inn bagasjen på flyplassen. Men denne forespørselen ble avvist. Den 27. mai 2005, ble Corby funnet skyldig og dømt til tjue år i fengsel. Både forsvaret og påtalemyndighetene anket saken til Høyesterett. Forsvaret ville ha en ny rettssak i håp om frifinnelse eventuelt nedsatt straff, men påtalemyndighetene ville ha livsvarig fengsel eller dødsstraff.

Reaksjoner

Saken har blitt en stor belastning i forholdet mellom Indonesia og Australia. Corby har fått sterk støtte i hjemlandet. I en undersøkelse mente 88% at Corby var uskyldig. Samtidig var det lokale demonstrasjoner på Bali hvor det ble krevet dødsstraff. Den australske utenriksminister Alexander Downer ba i etterkant av dommen opprørte landsmenn om ikke å angripe eller true folk fra Indonesia. Tidligere utenriksminister Downer har i etterkant blitt sterkt kritisert av Corby-tilhengere for ikke å ha gjort nok for å hjelpe henne.  Andre oppfordret regjeringen til å trekke tilbake nødhjelpen som ble sendt til Indonesia etter tsunamien i 2004.
I Australia, New Zealand, USA og store deler av verden har denne saken fått stor oppmerksomhet. I Norge har historien til Schapelle Corby vært omtalt i media en rekke ganger og NRK har sendt en dokumentarfilm om henne.

Selvbiografi

I 2006 utgav Corby sammen med Kathryn Bonella selvbiografien My Story.  En domstol i Queensland tok i 2007 beslag i pengene fra salget av denne, i henhold til lover som forhindrer dømte kriminelle fra å tjene på sine forbrytelser.
I 2008 kom nok en biografi fra Corby og Bonella.

TV-dokumentar

En TV-dokumentar, Ganja-dronningen, ble produsert av Janine Hosking og Steve Hosking i 2007 og ble bl.a. sendt på NRK i september 2009. En utvidet versjon, Schapelle Corby: The Hidden Truth, ble sendt av australsk fjernsyn i 2008.
Se også filmen (2012): Schapelle Corby - Expendable

Fengselsliv

Corby soner i distriktet Denpassar på Bali i fengselet Kerobokan, et overfylt fengsel med svært tøffe forhold. En fange overlever i gjennomsnitt 10–20 år i dette fengselet.
Fangene er innesperret på små overfylte celler, med menneskelige ekskrementer utover gulvet i cellene, og rotter som løper mellom fangene når de sover.  Sykdom og infeksjoner er en del av hverdagen.
For at Corby skal kunne overflyttes til Australia, må hun innrømme skyld i saken, noe hun fortsatt iherdig benekter.